bien, si ie ne les puis aperceuoir, de dire simplement ce que ie croyray estre requis, pour la defence des choses que i’ay escrites, sans y adiouster l’explication d’aucune nouuelle matiere, affin de ne me pas engager sans fin de l’vne en l’autre.

Que si quelques vnes de celles dont i’ay parlé, au commencement de la Dioptrique & des Meteores, chocquent d’abord, a cause que ie les nomme des suppositions, & que ie ne semble pas auoir enuie de les prouuer, qu’on ait la patience de lire le tout auec attention, & i’espere qu’on s’en trouuera satisfait. Car il me semble que les raisons s’y entresuiuent en telle sorte que, comme les dernieres sont demonstrées par les premieres, qui sont leurs causes, ces premieres le sont reciproquement par les dernieres, qui sont leurs effets. Et on ne doit pas imaginer que ie commette en cecy la faute que les Logiciens nomment vn cercle ; car l’experience rendant la plus part de ces effets tres certains, les causes dont ie les deduits ne seruent pas tant a les prouuer qu’a les expliquer ; mais, tout au contraire, ce sont elles qui sont prouuées par eux. Et ie ne les ay nommées des suppositions, qu’affin qu’on sçache que ie pense les pouuoir deduire de ces premieres veritez que i’ay cy dessus expliquées, mais que i’ay voulu expressement ne le pas faire, pour empescher que certains esprits, qui s’imaginent qu’ils sçauent en vn iour tout ce qu’vn autre a pensé en vingt années, si tost qu’il leur en a seulement dit deux ou trois mots, & qui sont d’autant plus suiets a faillir, & moins capables de la verité, qu’ils sont plus penetrans & plus vifs, ne puissent de
<references/>
Descartes - Œuvres, éd. Adam et Tannery, VI.djvu/98